NRK: Kona til Vikernes er løslatt
Vikernes franske kone satt i arrest på politistasjonen i Brive-la-Gaillarde sammen med nordmannen. Hun ble satt fri noe etter klokken 21.00 onsdag kveld, skriver NRK. Opplysningen skal stamme fra kilder i det franske justisdepartementet, som har opplyst dette til nyhetsbyrået AFP. Politiet i Brive bekrefter løslatelsen overfor franske medier, skriver NRK. Varg Vikernes og kona ble pågrepet på gården sin i Sør-Frankrike tirsdag og ble satt i arrest i landsbyen Brive-la-Gaillarde, mistenkt for terrorplanlegging. I avhør skal den terrormistenkte nordmannen Varg Vikernes ha forklart at han ikke har hatt noen terrorplaner, opplyser hans franske advokat Julien Freyssinet. - Vikernes avviser at han hadde noen som helst planer om å utføre et terrorangrep, sier han. Det er allerede funnet fem skytevåpen samt flere kniver og sverd på eiendommen, skriver Dagbladet. - Da vi gikk til aksjon var det basert på at vi har fulgt med på hans aktiviteter. Det som var avgjørende for oss var hans fiendtlige innlegg på to blogger og at konen kjøpte inn flere skytevåpen i månedskiftet juni-juli, sier talskvinne for påtalemyndigheten, Agnès Thibault-Lecuivre til NRK. Mistanken mot Vikernes og kona er hverken svekket eller forsterket etter avhør onsdag, opplyser Thibault-Lecuivre til statskanalen. Freyssinet opplyser at våpnene som Vikernes' kone hadde kjøpt, skulle brukes på fritiden. VG oppdaterer saken
Varg Vikernes' franske kone er satt fri fra varetekt.